ועדת הכספים, כנסת 20, פרוטוקול מספר 392, 2016-06-22 10:30

משה גפני: אני מתחיל את הישיבה בנושא ביטול מס מעסיקים בענף הבנייה – הצעתו של חבר הכנסת מיקי מכלוף זוהר.

משה גפני: מיקי, אני מבקש שהדיון הזה יהיה ממש קצר, כי יש לנו את הסיפור של הגמ"חים אחרי זה.

משה גפני: אני מבקש להגיד לחברי הוועדה שעוד מעט אנחנו יושבים על סדר היום של שבוע הבא, ואני מתלבט, יכול להיות שאני אקדיש יום אחד לנושא של העודפים שנמצאים אצלנו על השולחן, של כל המשרדים.

מכלוף מיקי זוהר: אני מתנגד.

משה גפני: אני מתלבט אם לשים את העודפים על סדר היום.

מכלוף מיקי זוהר: לא, לא צריך.

משה גפני: בינתיים אני לא קיבלתי ממשרד האוצר את ההסברים לפי הנוהל החדש.

משה גפני: הם עדיין מתעקשים על העניין הזה.

משה גפני: אני מתלבט איך להתייחס לעניין, יכול להיות שאני אשים את זה באחד הימים במהלך שבוע הבא.

משה גפני: יש לי לחץ גדול מהמשרדים.

מכלוף מיקי זוהר: אבל צריך רוב בוועדה.

מיקי לוי: בלי הסבר?

משה גפני: לא, בלי הסבר.

משה גפני: ואם עד אז לא יגיע הסבר, אני מוריד את זה מסדר היום.

משה גפני: זאת אומרת, אני אומר עכשיו למשרד האוצר: יש בעיות עם המשרדים, יש בעיות עם כל ההתנהלות של מה שקורה במדינה, יש שם דברים שהם חיוניים, כפי שאתה יודע - - -

מיקי לוי: בגלל זה אני בעד, אבל אני רוצה הסבר.

משה גפני: אני לא משנה את עמדתי, אפילו לא במילימטר.

משה גפני: אני מתלבט אם לשים את זה על סדר היום, אפילו שעדיין לא הגיעו הסברים.

משה גפני: אבל אם לא יגיעו הסברים עד אותו יום שעליו נחליט, אני מושך את זה חזרה.

משה גפני: אני אומר את זה כדי שאף אחד לא ישאל "למה שמת את זה?".

משה גפני: שמתי את זה על תנאי: שעד אז יגיעו ההסברים.

משה גפני: ואם לא יגיעו ההסברים אני מושך את זה חזרה.

מכלוף מיקי זוהר: אני רק אוסיף שזה שאתה שם את זה, זה לא אומר שזה עובר, כי צריך רוב כדי שזה יעבור.

משה גפני: נכון.

משה גפני: יש שם הרבה משרדים שאני אציע לך להצביע נגד, משרדים שיש בהם שרים מהליכוד.

מיקי לוי: האופוזיציה לא אחת מצביעה - - -

משה גפני: נכון, מצביעה באחריות רבה.

משה גפני: אין בעיה, אפשר להצביע נגד.

משה גפני: אתה יכול להגיד לי בסוד: "את המשרד הזה תוריד מסדר היום".

משה גפני: בסוד, כי ממלכתית אתה לא יכול להגיד את זה.

משה גפני: אמרתי את הודעתי.

משה גפני: חבר הכנסת מיקי מכלוף זוהר, בבקשה.

מכלוף מיקי זוהר: ראשית אנחנו מברכים את זיו דשא, שבימים אלה עובר להיות אורתודוקסי...

מכלוף מיקי זוהר: אנחנו רוצים לברך אותו במזל טוב לרגל היבחרותו לראשות עיריית זיכרון יעקב.

מכלוף מיקי זוהר: איש ליכוד נוסף כובש עיר נוספת, ואנחנו שמחים ומאושרים, וכך גם האוכלוסייה החרדית בזיכרון יעקב.

מכלוף מיקי זוהר: גפני, אתה חייב להגיב.

משה גפני: הקהילה החרדית בזיכרון יעקב לא השתתפה בבחירות, אז אל תדבר בשמה.

מכלוף מיקי זוהר: היא לא השתתפה בבחירות, אבל היא תשתתף בעיר.

אחמד טיבי: בואו נרחיב על הנושא, זה נושא מעניין.

אחמד טיבי: ..

מכלוף מיקי זוהר: מאוד מעניין, אתה לא מבין כמה מעניין.

משה גפני: אחמד, הייתי שם, ישבתי עם ארבעת המועמדים.

משה גפני: הרבנים החליטו שלא משתתפים בבחירות, והם דיברו איתי ואני מאוד תמכתי בעניין של לא להשתתף.

משה גפני: זה נדיר אצלנו.

משה גפני: מדובר בסביבות 12% מהאוכלוסייה ויכולנו להכריע, אבל ההחלטה הייתה לא להתערב.

משה גפני: ואני אפילו מאפשר למיקי זוהר לברך את המועמד שנבחר ואני לא אומר כלום.

מכלוף מיקי זוהר: כן, כי המועמד שנבחר דיבר על רפורמים.

מכלוף מיקי זוהר: טוב, אנחנו נתכנסנו פה בנושא חשוב מאוד.

מכלוף מיקי זוהר: אנחנו רואים את ממשלת ישראל עושה מגוון רחב של פעולות כדי להפחית את מחירי הדיור.

מכלוף מיקי זוהר: היא שמה לעצמה מטרת-על להוריד את מחירי הדיור.

מכלוף מיקי זוהר: אנחנו רואים מאמצים כבירים של השר כחלון – ואני מאוד מעריך אותו על כך ומברך אותו – כדי להוריד את מחירי הדיור.

מכלוף מיקי זוהר: ואני רוצה להציע לו עוד הצעה: בואו נוריד גם את התשומות ואת המיסוי הקיים היום על עלויות הבנייה.

מכלוף מיקי זוהר: קבלני הבניין נכנסים עכשיו לתחרות קשה מאוד בתחום הבנייה, כי ככל שנציף את השוק בדירות וההיצע יהיה גבוה יותר, כך התחרות תהיה גדולה יותר.

מכלוף מיקי זוהר: אז אני חושב שראוי שאנחנו ניתן כלים לאותם אנשי בנייה להוזיל את המחירים.

מכלוף מיקי זוהר: היום יש מס מעסיקים בענף הבנייה לעובדים זרים, והמס הזה מהווה חלק משמעותי, מאחר שקבלן בניין שבונה היום בית או בניין מגורים, חלק גדול מאוד מהוצאותיו הולך בעבור עובדים.

מכלוף מיקי זוהר: אותם עובדים זרים שמגיעים לעבוד בענף הבנייה מגיעים מאחר שאין הרבה יהודים שרוצים לעבוד בענף, וחשבו שאם ייתנו את המס הזה, יגרמו לכך שיהודים יועדפו אל מול עובדים זרים, אבל מה שקרה זה דבר הפוך - - -

אחמד טיבי: אז הכוונה היא שהחוק הוא יהודי או ייעודי?

מכלוף מיקי זוהר: ייעודי.

מכלוף מיקי זוהר: אני חייב להודות שתפסת אותי על חם, שכחתי את הערבים, לא יודע איך עשיתי את זה.

אחמד טיבי: האמת, פעם ראשונה שאתם שוכחים.

אחמד טיבי: ..

מכלוף מיקי זוהר: אחמד, אמרתי לך גם אתמול במליאה, די להחמיא לי, די.

מכלוף מיקי זוהר: כל פעם שאתה מחמיא לי הולכים לי עוד איזה 300 קולות בפריימריז.

אחמד טיבי: זו המזימה.

מכלוף מיקי זוהר: אני אומר שבסופו של דבר חשבנו שניתן העדפה לעובדים ישראלים – יהודים, ערבים, נוצרים או רפורמים - - -

משה גפני: לא, אמרת "ישראלים", אבל רפורמים לא נמצאים פה.

מכלוף מיקי זוהר: אה, נכון, הם בארצות הברית.

מכלוף מיקי זוהר: תראו, אנחנו רוצים להביא לשינוי, אנחנו רוצים להביא למצב שהמעסיקים יכולים להרשות לעצמם להוזיל את המחירים לאזרח, וכדי לעשות את זה המס חייב להיות מבוטל.

משה גפני: תודה רבה.

אחמד טיבי: זה חוק של קבלנים.

משה גפני: כן.

משה גפני: חברי הכנסת רוצים להתייחס?

משה גפני: משרד האוצר, למה לא מבטלים את מס המעסיקים על עובדי הבנייה?

<אורי שיינין: אני אורי שיינין, מאגף תקציבים.

<אורי שיינין: הוועדה קיימה דיון בנושא הזה לפני שלושה או ארבעה חודשים ושלחה אותנו לעשות שיעורי בית.

<אורי שיינין: מה שאנחנו הצגנו זה את הדוחות של מספר ועדות ציבורית, כולל של פרופ' טרכטנברג, שכולן הצביעו על דבר אחד: שיש במס המעסיקים בכדי למנוע את הפגיעה, בעיקר בשכר אבל גם בתעסוקה, של עובדים ישראלים, וזה כלי שמקובל גם בעולם.

<אורי שיינין: והוועדה אמרה: תבדקו, אולי אם נבטל את מס המעסיקים יכול להיות שזה לא ישפיע בכלל על תעסוקת ישראלים וזה ישאיר את התעסוקה והשכר של הישראלים אותו דבר, בשונה ממה שאתם אומרים.

<אורי שיינין: אז עשינו את הבדיקה הזאת, ומצאנו שתי אפשרויות.

<אורי שיינין: אפשרות אחת היא התרחיש האופטימי, שבו הפחתנו את עלות ההעסקה של עובדים זרים וזה לא משפיע כהוא זה על 50 העובדים הישראלים שעובדים בעבודות הרטובות, שנמצאים לידם, ולא על 200,000 עובדים ישראלים שעובדים בענף הבניין.

<אורי שיינין: המשמעות בסוף מבחינת מחירי הדירות זה השפעה של עשירית או 0.15 אחוז ממחיר הדירה.

<אורי שיינין: עכשיו, כשמפחיתים מס, כפי שכולנו יודעים, זה משפיע על כל השחקנים שבדרך.

<אורי שיינין: זה לא בהכרח מתגלגל באופן מלא לרוכש – יש בדרך את העובד, יש את הקבלן ששוכר את העובד מתאגיד הבניין, כלומר, יש לנו ארבעה שחקנים שמתחלקים בהפחתת מס שההשפעה שלה על מחיר הדירה הוא 0.1 עד 0.15 אחוז.

<אורי שיינין: כלומר, בהנחה שיש התפלגות שווה של ההטבה בין ארבעת השחקנים, שזו הנחה לא סבירה בעיניי, כי להניח שזה יגיע - - -

משה גפני: בחקלאות אתם ביטלתם, על פי בקשה שלנו, את מס המעסיקים.

משה גפני: אני מציע את זה גם פה.

<אורי שיינין: המשמעות לרוכש היא במקרה הכי-הכי טוב בסביבות 2,000 עד 2,500 שקל לדירה.

<אורי שיינין: אבל כל מי שעסק בנושא הזה עד כה, שזה כולל את אקשטיין וועדות ציבוריות של פרופ' טרכטנברג ואלי אלאלוף – כולם אמרו שזה כן ישפיע על התעסוקה של ישראלים.

<אורי שיינין: עכשיו, אם זה ישפיע על התעסוקה של הישראלים וזה יפעל באותה צורה, זה אומר שמחירי הדירות ירדו בסוף באחוז או שניים, אבל על חשבון הפחתת השכר של 50,000 עד 100,000 ישראלים ב-15%.

<אורי שיינין: משרד האוצר אמנם משתמש בכל הכוח בשביל להפחית את העלויות של הדירות ובכלל זה מחיר למשתכן ואובדן הכנסות של מיליארדים, אבל הוא לא מוכן לנקוט צעדים שיפחיתו ב-15% את השכר של עשרות אלפי עובדים ישראלים שמועסקים בענף הבניין בשביל שמחיר הדירה ירד באחוז או שניים או שלושה.

<אורי שיינין: ולכן, אחרי שבחנו את זה שוב, אנחנו סבורים שלא נכון לנקוט בצעד הזה.

<אורי שיינין: זה צעד רגרסיבי לחלוטין והתועלת שלו למחירי הדירות מוטלת מאוד בספק, בעוד שהסיכון שהוא יפגע בתעסוקה ובשכר של העובדים הישראלים הוא מאוד גבוה.

משה גפני: מי רוצה להתייחס?

<סנדרה שנקר בריאר: שלום, אני סנדרה שנקר, אני מייצגת את המעסיקים של העובדים הזרים, אני מאיגוד תאגידי כוח אדם להעסקת עובדים זרים בענף.

<סנדרה שנקר בריאר: אני רוצה להתייחס לדברים של האוצר.

<סנדרה שנקר בריאר: אני רוצה לשאול: כשהמס הזה חוקק ב-2003, תכלית החוק הזה.

<סנדרה שנקר בריאר: ..

<סנדרה שנקר בריאר: אחוז האבטלה ב-2003 היה 10.7%, בעוד שב-2016 אחוז האבטלה הוא 5.8%.

<סנדרה שנקר בריאר: מעולם לא הייתה במדינת ישראל אבטלה נמוכה כמו שיש היום.

<סנדרה שנקר בריאר: בשנת 2003, כשהחוק הזה חוקק, עלות שעת עבודה בענף הבניין הייתה 35 שקלים, וב-2016 עלות לשעת עבודה היא 65 שקלים.

<סנדרה שנקר בריאר: כלומר, אנחנו מדברים על מצב שכשהחוק הזה חוקק המטרה והתכלית של החוק היו לגייס כסף מהמעסיקים על מנת להשוות תעסוקה של ישראלים לעובדים זרים ולייקר את העסקתם של העובדים הזרים.

<סנדרה שנקר בריאר: וזה אכן קרה, ההעסקה הזאת אכן הרבה יותר יקרה.

<סנדרה שנקר בריאר: אלא שבפועל העובדים המקצועיים לא יצאו למקצועות הבנייה, וזאת כתוצאה מכמה בעיות בענף הבניין, שאני רוצה להתייחס אליהן.

<סנדרה שנקר בריאר: הבעיה הראשונה היא הקושי בעבודת הבניין.

<סנדרה שנקר בריאר: הבעיה השנייה היא רצף העבודה הגאוגרפי המשתנה של עבודת הבניין, כלומר, איש משפחה שגר בשדרות לא יוכל מחר לעבוד בחיפה ולהעתיק את משפחתו כל שנתיים, שזאת בעיה שתלווה תמיד את ענף הבניין.

<סנדרה שנקר בריאר: הבעיה השלישית היא החשיבות של קבוצות עבודה בענף הבניין.

<סנדרה שנקר בריאר: העובד הבודד, הספורדי, שמצליח להיקלט בענף, הוא יחיד, הוא בודד והוא לא מצליח לזוז ביחד עם הקבוצה.

<סנדרה שנקר בריאר: ולכן הניסיון לייקר את העבודה של הזרים כדי שהישראלים יועדפו על פניהם לא עבד ולא עובד.

משה גפני: תודה רבה.

משה גפני: חיים פייגלין, סגן נשיא התאחדות בוני הארץ.

<חיים פייגלין: אני קודם כול רוצה לברך את חבר הכנסת מיקי זוהר על הגשת החוק הזה, בשם כל התאחדות בוני הארץ והעוסקים בענף.

משה גפני: זו עדיין לא הצעת חוק.

מכלוף מיקי זוהר: זו הצעה לדיון מהיר.

<חיים פייגלין: זו הצעה בהחלט מבורכת.

<חיים פייגלין: אני חושב שהמס הזה, שנותר אך ורק על ענף הבנייה, הוא מס מפלה, הוא מס ציני, הוא מס שמייקר את הדירות, ומי שלא תומך בהורדת המס הזה לא יכול לטעון אחר כך שהוא תומך בהורדת הדירות או תומך בפתרון משבר הדיור.

<חיים פייגלין: אני כמובן תומך בכל מה שסנדרה אמרה פה, המס הזה אכן לא הביא לתעסוקת ישראלים - - -

משה גפני: אורי שיינין אמר שהם הגיעו למסקנה שהפחתת מס המעסיקים לא תתרום לשום דבר - - -

<חיים פייגלין: המס הזה מקשה עלינו מאוד - - -

משה גפני: רגע, רגע.

משה גפני: הם עשו שם דיונים והגיעו למסקנה – האם דיברו אתכם?

משה גפני: הייתם חלק מהדיוק?

<חיים פייגלין: לא.

משה גפני: אורי, דיברתם איתם?

<אורי שיינין: אנחנו מדברים כל הזמן - - -

משה גפני: אני שואל האם הייתה ישיבה מסודרת - - -

מכלוף מיקי זוהר: אבל אדוני, הרי הם עוסקים בבנייה כל היום באגף תקציבים, הם בונים כל היום.

מכלוף מיקי זוהר: אבל אחר כך הם גם מפרקים.

מכלוף מיקי זוהר: אבל הם בונים, הם בונים.

מכלוף מיקי זוהר: ואחר כך הם מפרקים.

מכלוף מיקי זוהר: הם מבינים המון בבנייה.

מכלוף מיקי זוהר: חבר'ה, קובץ אקסל זה שונה מלשבת בשטח ולהגיד לפועל להרים את הטיט והמלט.

מכלוף מיקי זוהר: זה לא מתבטא בקובץ אקסל, סתם שתדעו.

משה גפני: חבר הכנסת מיקי זוהר, גם לי יש מה לומר על אגף התקציבים, אבל אני רוצה להגיע למשהו בדיון - - -

מכלוף מיקי זוהר: לא, אתה לא אומר עליהם כלום אף פעם.

משה גפני: אורי, לא התקיים דיון מסודר?

<אורי שיינין: יש לנו שיח רציף איתם.

<אורי שיינין: איציק דיבר איתי על זה לא פעם ולא פעמיים.

משה גפני: חיים, אתה רוצה לומר עוד משהו?

<חיים פייגלין: אני רוצה להוסיף ולומר שהנושא הזה מקשה מאוד על העסקה של עובדים וזה מייקר מאוד.

<חיים פייגלין: זה לא נכון שיש לזה השפעה קטנה, יש לזה השפעה גדולה, זה איזה 200-150 מיליון שצריך לממן אותם כל הזמן.

<חיים פייגלין: זה גם סותם את המערכת הבנקאית, שצריכה לממן את כל הסיפור הזה.

<חיים פייגלין: בסך הכול, כל העסק הזה מנפח את כל העלויות של - - -

משה גפני: תודה רבה.

משה גפני: יהורם אלבז, משרד השיכון, בבקשה.

<יהורם אלבז: עמדת המשרד - - -

מכלוף מיקי זוהר: רגע, אני רוצה לשאול שאלה - - -

משה גפני: רגע, רגע, משרד השיכון מדבר.

מכלוף מיקי זוהר: שאלה חשובה, של חבר הכנסת טיבי.

מכלוף מיקי זוהר: אם מדובר נניח בעובד פלסטיני שרוצה לעבוד בארץ, מס המעסיקים הזה יחול גם עליו, או רק על ישראלים?

<קריאות: לא, זה לא חל עליו.

<קריאה: זה נשאר רק על עובדים ישראלים.

<קריאה: רק בבניין.

<יהורם אלבז: עמדת משרד השיכון היא כן להסכים עם ההפחתה של מס המעסיקים על עובדים זרים - - -

משה גפני: יפה, עמדה טובה.

מיקי לוי: מה תפקידך שם?

<יהורם אלבז: אני כלכלן במשרד.

מיקי לוי: וזו עמדת שר השיכון?

<יהורם אלבז: זו עמדת המנכ"ל, עמדת הנהלת המשרד.

מיקי לוי: נראה לי, אם אני לא טועה, ששר השיכון ושר האוצר הם באותה מפלגה והם אמורים להיות מתואמים במדיניות שלהם.

מיקי לוי: ונראה לי שמיקי זוהר ושר האוצר הם בקואליציה ביחד.

מכלוף מיקי זוהר: לא, לא, מה שאתה עושה עכשיו - - -

<יהורם אלבז: זו העמדה המקצועית - - -

מיקי לוי: תתאמו.

משה גפני: מר אלבז, אני מודה לך על הדברים.

משה גפני: אדוני, בבקשה.

<אלדד ניצן: אני אלדד ניצן, יו"ר מעסיקי כוח אדם בענף הבנייה.

<אלדד ניצן: אדוני היושב-ראש, גם אדון יצחקי, יושב-ראש קבינט הדיור, התבטא בכנס "כלכליסט" לפני שבועיים ואמר שיש לבטל את המס על העסקת עובדים - - -

משה גפני: טוב, שמעתי את זה גם.

<אלדד ניצן: המס הזה, יחד עם האגרות שמוטלות על ענף הבנייה – מדובר ב-12,000 שקל לעובד לשנה.

<אלדד ניצן: ללא האגרות והמס הזה אפשר להוריד את מחיר הדירה ב-8%.

<אלדד ניצן: המס הזה הוא מיותר, הוא רק מכניס כסף לקופת המדינה ואין לו שום תכלית בהכנסת ישראלים לתוך הענף.

<אלדד ניצן: הוא מיותר לחלוטין.

משה גפני: תודה.

משה גפני: אדוני, בבקשה.

<יצחק גורביץ: אני איציק גורביץ, מהתאחדות בוני הארץ.

<יצחק גורביץ: יש לי הערה לנושא הכלכלי: צריך להסתכל על הנתונים – בשנים האחרונות, ככל שעלה מספר הזרים והפלסטינים בענף הבנייה בישראל, עלה בהתאם גם מספר הישראלים המשתלבים בעבודות בענף הבנייה בישראל.

<יצחק גורביץ: אין שום סתירה בין הדברים, בניגוד לכל המחקרים שפורסמו בעבר.

<יצחק גורביץ: זה הולך ביחד, כפי שאנחנו טענו.

משה גפני: חבר הכנסת מיקי לוי, בבקשה.

מיקי לוי: אני לא חושד ואני תומך בשר האוצר במגמה שלו להוריד את מחירי הדיור, בכל אשר יעשה.

מיקי לוי: אבל אני תוהה, וגם נוגע טיפה בפוליטיקה, לא יותר מזה: אם הייתה מתואמת בין שני השרים איזושהי החלטה שתבוא מכיוון הממשלה, אני הייתי תומך בה, אבל אני חלוק ולא יודע איזו החלטה לקבל, ולכן אני מבקש שתעשה לי סדר בעניין הזה.

מיקי לוי: תודה.

משה גפני: אני אעשה לך.

משה גפני: אנחנו לא נקבל עכשיו החלטה, אני יודע שאין להחלטה עכשיו משמעות אם משרד האוצר יעמוד מנגד ויגיד שבשום פנים ואופן לא.

משה גפני: אבל אתה, נציג משרד האוצר, התברר לך גם בדיון הזה, וככל הנראה ידעת את זה גם קודם, שעמדת משרד השיכון היא שצריך לבטל את מס המעסיקים.

משה גפני: כל מי שעוסק בנושא הבנייה, עמדתו שצריך לבטל את מס המעסיקים.

משה גפני: גם עמדתו של יושב-ראש קבינט הדיור במשרד שלכם היא שצריך לבטל את מס המעסיקים.

משה גפני: אורי, אין ספק שמחירי הדירות לא יורדים, וצריך לעשות כל מאמץ, בכל דרך אפשרית – כמו שהעליתם את מס הרכישה, כמו שעלו מסים כדי שלא יקנו דירות להשקעה – כדי למצוא פתרונות.

משה גפני: בינתיים הדברים האלה לא משפיעים, וצריך גם את זה לעשות.

משה גפני: אני לא דורש את זה מכם עכשיו, אני כן מבקש שבמהלך השבועיים הבאים תשבו עם משרד השיכון, תשבו עם קבינט הדיור, תשבו עם התאחדות בוני הארץ, שהם אלה שעוסקים בעניין הזה.

משה גפני: אחרי שבועיים, אם תבואו עם אותה מסקנה, נקיים דיון רציני על המסקנה הזאת, ואם תקבלו החלטה כמו שהייתה בחקלאות, להפחית או לבטל את מס המעסיקים בבנייה, אנחנו כמובן נשמח וכל דיון נוסף יתייתר.

משה גפני: אז אני מבקש שתחזור למשרד, אחרי ששמעת את העמדות של כולם, גם של חברי הכנסת וגם של סגן שר האוצר לשעבר, חבר הכנסת מיקי לוי, שאומר שצריך לעשות בעניין הזה סדר, כי לא יכול להיות שהממשלה, בעניין כזה, שהוא קצת רגיש, תדבר בכמה קולות.

משה גפני: למה היא מדברת בכמה קולות?

משה גפני: מכיוון שאתה מנסה לשמר את הקופה הציבורית, שזה תפקידך, אבל יש כאלה בממשלה שתפקידם הוא להוזיל מחירי דירות ולדאוג שיהיו עובדים זמינים ושלא תהיה איזו אמירה אנכרוניסטית שלא מועילה בשום דבר לנושא של הבנייה היום.

משה גפני: אני מבקש לכנס את הדיון הבא בתוך שבועיים.

<אורי שיינין: אני מבקש תקופה יותר ממושכת משבועיים - - -

משה גפני: חודש.

<אורי שיינין: לא, זה באמת - - -

משה גפני: חודש.

משה גפני: תבוא בעוד חודש, ואם צריך תגיד שאתה צריך עוד זמן, אחרי שעשיתם א', ב', ג'.

משה גפני: תודה רבה.

משה גפני: אני מבקש להודיע לוועדה הודעה כדלהלן – אנחנו קיימנו דיון על הפטקא, והתברר שכאשר עשו הסכם עם ארצות הברית לא עלה העניין של הגמ"חים.

משה גפני: ישבנו בשבוע שעבר ביום רביעי והגענו להסכמה לפרק זמן זמני.

משה גפני: אני אקריא את ההסדרה שאליה הגענו: "קיימות שלוש חלופות להסדרה של פעילות הגמ"חים ביחס להוראות הסכם הפטקא, כמפורט להלן –

משה גפני: גמ"ח קטן הוא גמ"ח שאין לו פיקדונות של לקוח אשר עולים, בכל נקודת זמן, על 50 אלף דולר, ושסך כל הנכסים שלו (בין היתר, הלוואות שהוא נותן) אינם עולים על 50 מיליון דולר – יצהיר לבנק על כך שמתקיימים בו התנאים האמורים עד ליום 10/7/2016" – במקום 10.7 אנחנו ניקח את פרק הזמן של יום רביעי שקבענו ונוסיף את הימים האלה, מכיוון שהם לא יספיקו לעשות את זה, היות שאנחנו מודיעים את זה רק היום – "בטופס המצוי בבנק.

משה גפני: "

<פרידה ישראלי: אנחנו מבקשים שזה יהיה עד 15 ביולי, כי יהיה לנו קשה מאוד - - -

מיקי לוי: צריך חודש בגלל המחשבים.

<פרידה ישראלי: כי הבנקים צריכים לקבל את ההצהרות, לטפל בהן, ויותר מאוחר זה כבר לא אפשרי מבחינת ההסכם.

<פרידה ישראלי: הוספנו חמישה ימים, זה בסדר.

מיקי לוי: היא צודקת.

משה גפני: טוב, אז "15/7/2016 – בטופס המצוי בבנק".

משה גפני: קורא: "קיבל הבנק את התצהיר האמור – הגמ"ח ימשיך את פעילותו באופן רגיל, ובלבד שיקפיד על המשך קיום התנאים האמורים.

משה גפני: לבנק עומדת הזכות שלא לקבל את התצהיר ככל שיש לו סיבה לחשוב שההצהרה העצמית שגויה או שאינה אמינה.

משה גפני: במצב זה, הגמ"ח הקטן יכול לפעול לפי החלופה העומדת לגמ"ח גדול.

משה גפני: גמ"ח גדול הוא גמ"ח שאינו עומד בתנאי גמ"ח קטן, ואם אינו רשום כיום כעמותה או כחל"צ – עומדות בפניו שתי חלופות:

משה גפני: יצוין, כי המלצת רשם העמותות היא לציין בבקשה לרשם העמותות שתקנון העמותה יהיה התקנון המצוי.

משה גפני: עד ליום 30/10/16 – אישור מרשם העמותות או מרשם החברות, לפי העניין, על פתיחת התאגיד (תעודת התאגדות);

משה גפני: לא הומצאו שני האישורים האמורים במועדים הקבועים כאמור – ישלול הבנק את סיווגו של הגמ"ח כמוסד שאינו פיננסי-אקטיבי.

משה גפני: בנוסף יירשם באתר רשות המסים בישראל כמוסד פיננסי לצורכי פטקא – לפי טופס שקיים באתר רשות המסים.

משה גפני: יש לציין, כי רישום זה הוא קבוע (אינו לשנה אחת בלבד) ומשמעותו החלת הוראות הפטקא על פעילותו השוטפת של הגמ"ח (שבעיקרן זיהוי לקוחות אמריקנים בעלי פיקדונות בגמ"ח ודיווח שנתי לרשות המסים בישראל על לקוחות אמריקנים כאמור).

משה גפני: עמותה או חל"צ קיימים" – אם יש גמ"חים היום, ויש כאלה – "ימציאו אישור על הגשת דוחות לרשות המסים לפי סעיף 9(2)(ב) לפקודת מס הכנסה – עד ליום 31/12/16 לגבי שנת 2015, וימשיכו את פעילותם כרגיל.

משה גפני: במידה שעדיין לא הגישו דוחות לשנת 2015 – יגישו תצהיר על כך שבכוונתם לעשות זאת עד ליום 31/12/2016.

משה גפני: " אלה האפשרויות שהגמ"חים יכולים להסתדר מול הנושא של הפטקא, ולכן בעקבות ההסדר הזה אנחנו יכולים להמשיך את החקיקה של הפטקא, שכנראה נעשה אותה ביום שני ונמשיך שבוע אחרי זה.

מנחם אליעזר מוזס: צריך עוד שני דיונים על זה?

משה גפני: צריך.

משה גפני: קורא: "מדובר בהסדר לשנה אחת, ועד שתוסדר חקיקה בעניין (למעט רישום באתר רשות המסים האמריקאית שהוא הסדר קבוע, כאמור בסעיף 2(ב) לעיל).

משה גפני: ".

משה גפני: ספי, משרד המשפטים, בבקשה.

<ספי זינגר: בעניין הפסקה האחרונה, עמדת משרד המשפטים, בשיתוף משרד האוצר והנהלת משרד האוצר, היא כדלהלן: ההסדר הוא כמובן לשנה אחת; הוא מבוסס על זה שבימים אלה מקודמת חקיקה להסדרת פעילות הגמ"חים.

<ספי זינגר: זה מוגבל לעניין זה, ולשנה זאת בלבד.

<ספי זינגר: בשנה הבאה יתאפשר מנגנון זה רק לאחר שתושלם הסדרת פעילות הגמ"חים ובהתאם להסדר שייקבע בה.

<ספי זינגר: הרציונל הוא שהגמ"חים - - -

מיקי לוי: מה זאת אומרת "יוסדר"?

מיקי לוי: מול מי?

משה גפני: בחוק.

<ספי זינגר: בהסדר כפי שהוא כיום, החריגים לגמ"חים הם כאלה שלא מתאימים לטווח ארוך, מכיוון שהפעילות הפיננסית של הגמ"חים לא מספיק מפוקחת בשביל לעמוד לאורך זמן בהוראות הפטקא.

<ספי זינגר: לכן, כהוראת שעה לשנה, עד ההסדרה הזאת, אנחנו חושבים שמבחינה משפטית, וגם לפי העמדה המקצועית של משרד האוצר, ניתן לעשות את זה.

מיקי לוי: ספי, אתה אומר שיש תקופת מעבר?

משה גפני: אמרת את דבריך?

<ספי זינגר: כן.

משה גפני: כל הכבוד לך.

משה גפני: עכשיו אני רוצה להגיד משהו לגבי העניין הזה.

משה גפני: לגמ"חים יש שתי בעיות.

משה גפני: יש בעיה של חוק הגמ"חים, חוק הבנקאות (רישוי), שזה נושא שמתקיימים לגביו דיונים.

משה גפני: על החלק הזה של חוק הבנקאות מתנהלים דיונים בעיקר מול השר ליצמן, אבל גם אני משתתף מעת לעת בעניין הזה, וכנראה שאני אצטרך להיות יותר פעיל.

משה גפני: אבל זה נושא שלא קשור למה שדיברנו עד עכשיו.

משה גפני: ויש את הפטקא, את ההסכם שממשלת ישראל חתמה עם ממשלת ארצות הברית.

משה גפני: זה הסכם בעייתי, הוא לא פשוט, אנחנו נצטרך לקיים עליו דיונים מעמיקים ולאשר אותו בסוף.

משה גפני: אבל – ואני לא רוצה להאשים אף אחד – עלו כמה נושאים בדיונים עם האמריקאים, אבל לא עלה הנושא הזה, שלא קשור לבנקאות (רישוי), לחוק של הגמ"חים.

משה גפני: ונוצרה בעיה.

משה גפני: את הבעיה של הפטקא אנחנו פותרים עכשיו עם ההסדר הזה, שישבנו עם כל הנציגים.

משה גפני: אבל בא משרד המשפטים ואומר... אגב, זה צריך להיות שנה מהיום שאתם מניחים את החוק לקריאה ראשונה; הרי לא יכול להיות שבעוד שנה אתם לא עשיתם כלום - - -

<ספי זינגר: המועד שנניח את החוק לקריאה ראשונה - - -

משה גפני: ספי, נדבר על העניין הזה.

משה גפני: הרי אתה לא תוכל להגיד לגמ"חים "אני עדיין לא הגעתי לשום דבר, אפילו לא הנחתי את זה לקריאה ראשונה", אבל עדיין להגיד שנה.

<ספי זינגר: אני רוצה להסביר משהו.

<ספי זינגר: זה לא איום, אנחנו פשוט לא נוכל לעמוד לאורך זמן מול האמריקאים עם ההסדר הזה.

<ספי זינגר: זו הסיבה.

משה גפני: בסדר, בסדר, אני כבר לא נותן לכם יותר לנהל משא ומתן עם האמריקאים, אני עושה את זה בעצמי.

<ספי זינגר: אנחנו כבר - - -

משה גפני: ספי, תהיו בני אדם.

<ספי זינגר: אבל אדוני יודע כמה - - -

משה גפני: אין לי ספק שאם הנושא הזה היה עולה ברצינות לדיון עם האמריקאים, לא היינו צריכים להגיע לזה עכשיו.

משה גפני: אנחנו הולכים לפשרה.

<ספי זינגר: אבל אדוני גם יודע כמה מאמצים נעשו בשבועות האחרונים לפתור את בעיית הגמ"חים ואיזו גמישות - - -

משה גפני: מה אתה רוצה להגיד בזה?

משה גפני: אתם יצרתם בעיה, והבעיה הזאת לא הייתה צריכה להיות.

משה גפני: אם הייתם אומרים לאמריקאים שיש גמ"חים.

משה גפני: ..

משה גפני: אגב, מיקי ומיקי, לא הייתה מאז קום המדינה איזושהי בעיה עם הגמ"חים.

משה גפני: היו בעיות עם כל מיני מוסדות פיננסיים ודברים כאלה, אבל הגמ"חים זה מוסד שאף אחד בו לא מקבל משכורת, ואין בעיה עם העניין הזה.

משה גפני: אגב, כמו שהעלה פה מיקי רוזנטל בישיבה הקודמת, יש גמ"חים של תרופות שלא נמצאות בסל הבריאות, אנשים תורמים לעניין הזה, זה מוסד שאסור לפגוע בו, זה מוסד שעליו אין חילוקי דעות.

משה גפני: עכשיו, אנחנו לא הולכים לשום מקום, אבל אם לא יתקדם כלום בחוק הבנקאות ואנחנו נגיע לתאריך שבו פתאום הכול יתרסק – מה תגידו אז?

<ספי זינגר: נתקדם.

משה גפני: אז תתקדם.

משה גפני: זה שאתם מאיימים...

משה גפני: אחרי זה אני אגיד לך.

מנחם אליעזר מוזס: זה שאתה מאיים עם ארצות הברית - - -

משה גפני: לא, לא, הוא לא מאיים עם ארצות הברית, הלוואי שהיה מאיים עם ארצות הברית, הוא מאיים אחרת.

משה גפני: לא חשוב.

משה גפני: ספי, פרידה, אני מסכם.

משה גפני: זה ההסדר שעליו אנחנו הולכים, ואנחנו נעשה כל מאמץ שהעניין הזה ייגמר כמה שיותר מהר, כדי שנגיע לפתרון.

משה גפני: גם אני מבין וגם הגמ"חים מבינים שמה שהיה כבר לא יכול להיות ושצריך להגיע להסדר, אבל תהיו יותר גמישים בעניין הזה.

משה גפני: זה סיפור לא פשוט, זה לא אנשים שמרוויחים כסף, זה אנשים שעושים חסד.

משה גפני: עם ההסדר הזה נוכל להתקדם.

משה גפני: פרידה, בבקשה.

<פרידה ישראלי: הערה ראשונה, בנוגע להערכה לגבי האמריקאים.

<פרידה ישראלי: אין שום סיכוי שהאמריקאים היו עושים הסדר עם איזשהו גוף שלא מוסדר בחקיקה שאומרת מה הזכויות ומה החובות ומהם הכללים שלפיהם הגוף הזה מנוהל ומפוקח.

<פרידה ישראלי: בעניין של ההסדר, שר האוצר הודיע שהוא סומך את ידו על ההסדר המוצע ומקבל את חוות הדעת של משרד המשפטים.

משה גפני: בסדר, אני מקבל את ההסדר הזה כפי שאמרנו, ולכן ההסדר הוא לשנה, מכיוון שאנחנו מבינים שיצטרכו לסיים את הליך החקיקה.

משה גפני: אני נגד מילים נחרצות בדברים האלה, ומשרד המשפטים כן אומר מילים נחרצות.

משה גפני: במקום להגיד את זה בנושא של ניצולי השואה הוא אומר את זה בגמ"חים.

משה גפני: אני לא אוהב את זה.

משה גפני: אבל העיקרון הוא ברור ומוסכם.

משה גפני: אני מודה לכם רבותיי, הישיבה נעולה.